Gedagte vir die dag: God se septerFoto: pixabay.com Van die Seun sê Hy: “U troon, o God, staan vir ewig vas, met u koninklike septer laat U reg geskied.” (Hebreërs 1:8, Bybel in Afrikaans 1983/1992) Daar is talle profesieë in die Ou Testament wat verwys na die ewige heerskappy van die Messias. Afgesien van die verse uit Psalm 45 wat hier deur die skrywer aan die Hebreërs aangehaal word, het die profete Jesaja, Jeremia en Daniël almal oor die Messias geskryf en spesifiek oor sy regering van vrede, sy koninkryk van heerlikheid en sy heerskappy van geregtigheid. In hierdie ewige bestel simboliseer die septer van God sy gesag en mag, asook stabiliteit, integriteit en absolute eerlikheid. Daarom smag ons nie net na die wederkoms van Christus nie, maar saam met al die gelowiges verlang ons na sy regverdige heerskappy. Ons God het goedheid lief en het behae in integriteit, terwyl Hy boosheid haat en goddeloosheid vermy. Hoe verstommend om te besef dat hierdie groot en ewige koning Jesus in ons harte en ons gedagtes heers. Soos ons groei in genade en kennis en daagliks gelykvormig gemaak word aan sy beeld en getransformeer word deur sy liefde, is dit ons gebed: om lief te hê wat Christus liefhet en te haat wat Hy haat. Here, soos Ester nader ek U vandag in die vaste vertroue dat U my genadig sal wees en u septer na my sal uithou en my dilemma sal aanhoor. Here, u regverdige heerskappy strek oor die ganse aarde en ook oor my. Hierdie gedagte vul my met oneindige vreugde en hoop, beide vir my situasie nou en u ewige koninkryk wat kom. Amen